માંડવી તાલુકાના ધુણઈમાં વનરક્ષક તરીકે ફરજ બજાવતી ત્રીસ વર્ષની ઊર્મિ ભરતભાઈ જાની નામની આ યુવતીએ કચ્છના જંગલમાં રખડતાં-રખડતાં અલભ્ય કહી શકાય તેવા પક્ષીઓના ફોટા પણ પાડ્યા છે. પોતાના આ શોખ વિશે વાત કરતાં તે કહે છે, ‘મને જંગલ, વન્ય પ્રાણી-પક્ષીઓ કે ફોટોગ્રાફીનો પહેલાથી શોખ ન હતો, પરંતુ વનખાતામાં નોકરીએ લાગ્યા પછી ટ્રેનિંગ દરમિયાન પ્રાણીઓ અને પક્ષીઓ વિશે જાણ્યું. રોજ જંગલમાં ફરતી વખતે અનેક પ્રાણી-પક્ષીઓ જોવા મળતાં હતાં, પરંતુ હું તો તેમના વિશે કંઈ જાણતી ન હતી. આથી જો તેમના ફોટા પાડ્યા હોય તો કોઈ પાસેથી તેમના વિશે વધુ જાણી શકાય તેમ લાગ્યું આથી મેં ફોટા પાડવાનું શરૃ કર્યું. હું અનેક વખત ફરજના ભાગરૃપે કે ક્યારેક માત્ર ફોટો પાડવાના ઉદ્દેશ્યથી જંગલમાં ફરવા લાગી. દીપડા જેવા વન્ય પ્રાણીને પણ મેં કેમેરામાં ક્લીક કર્યા છે. હવે તો જંગલમાં આવતાં પક્ષીઓના અવાજ પરથી તેમને ઓળખીને, ગોતીને તેના ફોટા પણ પાડું છું. મારી નોકરીએ મને એક એવા શોખની ભેટ ધરી છે કે જેને હું આજીવન ચાલુ જ રાખીશ.’